b'\n_START_ARTICLE_\nJaan Lepaj\xc3\xb5e\n_START_PARAGRAPH_\nJaan Lepaj\xc3\xb5e (kuni 1937 J\xc3\xbcrisson; 3. m\xc3\xa4rts 1928 Taevere vald, Suure-Jaani kihelkond, Viljandimaa \xe2\x80\x93 9. aprill 1999) oli eesti p\xc3\xb5llumajandusteadlane._NEWLINE_Ta l\xc3\xb5petas 1952. aastal Eesti P\xc3\xb5llumajanduse Akadeemia agronoomiateaduskonna._NEWLINE_T\xc3\xb6\xc3\xb6tas aastatel 1952\xe2\x80\x931955 Otep\xc3\xa4\xc3\xa4 masina-traktorijaamas agronoomina. Oli aastatel 1957\xe2\x80\x931993 Eesti P\xc3\xb5llumajanduse Akadeemia/ Eesti P\xc3\xb5llumajandus\xc3\xbclikooli \xc3\xb5ppej\xc3\xb5ud (1977\xe2\x80\x931993 professor, 1974\xe2\x80\x931978 agronoomiateaduskonna prodekaan, 1991\xe2\x80\x931993 maaviljeluse ja taimesaaduste tehnoloogia instituudi juhataja), aastast 1993 emeriitprofessor. _NEWLINE_Tema peamine uurimisvaldkond oli teraviljakasvatus Eestis, eriti odra saagikuse suurendamine ja t\xc3\xb6\xc3\xb6deldavuse parandamine ning maaviljeluse ajalugu, looduss\xc3\xb5bralik maaviljelus ja keskkonnakaitse.\n_START_SECTION_\nIsiklikku\n_START_PARAGRAPH_\nTema abikaasa oli p\xc3\xb5llumajandusteadlane Leida Lepaj\xc3\xb5e, nende t\xc3\xbctar oli t\xc3\xb5lkija ja usuteadlane Marju Lepaj\xc3\xb5e.'